als_Latn dik_Latn sag_Latn
Programet ekonomike të tre partive të mëdha kanë nxitur edhe reagimin e ekspertëve. Sipas rektorit të universitetit “Luarasi” dhe ish Ministrit të Financave Arben Malaj, një ulje drastike e taksave siç propozohet nga Partia Demokratike do të cenonte rritjen ekonomike. “Profesionalisht, sa më e thellë dhe e menjëhershme të jetë ulja e taksave, aq më i madh është risku që rritja e pritshme ekonomike të mos arrihet, që të ardhurat e humbura nga ulja drastike e taksave të mos kompensohen dhe për pasojë, aq më i madh është risku i një krize të re të stabilitetit financiar, pa të cilin nuk ka prosperitet ekonomik. Rritjet ekonomike me shtim të borxheve individuale, bizneseve dhe të qeverive rezultuan të dështuara. Kjo sepse rritja e deficitit buxhetor dhe borxhit publik do të vrasë rritjen ekonomike nga shkurtimet e detyruara të shpenzimeve, ku prioritare që shkurtohen janë fondet sociale dhe investimet publike.”, shprehet Malaj në një intervistë për revistën Monitor.
Drejtori i Institutit Europian Pashko, Dr. Selami Xhepa thotë se premtimet e bëra nga partitë nuk bazohen në evidencat reale të buxhetit të shtetit. “Është evidente se për të realizuar programe të tilla, do të duhej që ose të ardhurat buxhetore të ishin minimalisht mbi 35% e GDP-së, ose shifra e borxhit publik do të shkonte menjëherë nga rreth 70% e GDP-së që është aktualisht, në mbi 80% të GDP-së. Nëse kjo do të ndodhte, është e qartë se kosto e financimit të borxhit dhe normat e interesit për borxhin e jashtëm të vendit, do të fusnin vendin në një krizë buxhetore edhe më të keqe se ajo që kaluan Greqia dhe vendet e tjera të Europës Jugore. Ajo që nga ana tjetër spikat dukshëm, është se asnjëra nga partitë politike nuk ndalet në reformat strukturore që do të ndihmonin realisht që ekonomia dhe investimet private të zhvilloheshin. Ekonomia zhvillohet nga sipërmarrja private dhe jo nga shteti”, thotë Xhepa për Monitor./Tiranapost.al
als_Latn als_Latn